เงินก้อนแรกที่คุณต้องมี
เงินที่มีสภาพคล่อง 3-6 เท่าของค่าใช้จ่ายต่อเดือนนี้เราเรียกว่า “เงินฉุกเฉิน”
22 ก.พ. 2561

โดย...มงคล ลุสัมฤทธิ์ Wealth Designer
“หากวันนี้คุณขาดรายได้คุณจะมีเงินพอที่จะอยู่ได้กี่เดือนครับ”
ผมมักจะถามคำถามนี้กับน้องๆ ที่อยากเข้ามาทำงานเป็นที่ปรึกษาการเงินกับผม งานที่ปรึกษาการเงินรายได้มาจากคอมมิชชั่นของสินค้าการเงินที่ใช้ในการวางแผนและค่าธรรมเนียมในการจัดทำแผนการเงิน
ตอนเริ่มงานใหม่ๆ ก็เหมือนกับกำลังเริ่มต้นสร้างธุรกิจของตัวเอง ตลาดยังไม่เป็นที่รู้จัก ความสามารถยังไม่มากพอการมีรายได้จึงไม่สม่ำเสมอบางเดือนมาก บางเดือนน้อย การทำงานนี้แล้วต้องกังวลกับการที่ต้องมีรายได้เร็วๆ สำหรับค่าใช้จ่ายและภาระที่มีอยู่ทำให้ทำงานได้ไม่ดีพอ
ก็เหมือนกับคนที่กำลังออกมาทำธุรกิจของตัวเองทั่วไป หรือแม้แต่คนที่ทำงานมีรายได้ประจำครับ ที่ควรถามคำถามนี้ก่อนในการวางแผนการเงิน คนหลายคนชอบมาปรึกษาผมว่าจะลงทุนอะไรดี ทำยังไงจะได้ผลตอบแทนดีๆ
พอผมถามว่าเงินที่มีสภาพคล่อง เบิกง่าย ถอนง่าย เทียบกับค่าใช้จ่ายที่ตัวเองต้องรับผิดชอบต่อเดือน สามารถทำให้อยู่ได้โดยไม่มีรายได้ ได้กี่เดือนคำตอบของหลายๆ คนยังมีไม่พอที่จะอยู่ได้ 3 เดือน 6 เดือนเลย
ผมจึงแนะนำว่าไปเก็บเงินตรงนี้ให้พอก่อนก่อนที่จะคิดถึงเรื่องลงทุนอะไรดี เงินที่มีสภาพคล่อง 3-6 เท่าของค่าใช้จ่ายต่อเดือนนี้เราเรียกว่า “เงินฉุกเฉิน” หรือ Emergency Cash เป็นเงินที่คุณต้องมีเผื่อไว้ในกรณีขาดรายได้ชั่วคราวเช่นตกงาน เปลี่ยนงาน ที่ทำงานหยุดกิจการ ตามหลักการคุณควรจะเตรียมไว้ให้พออย่างน้อย ที่จะทำให้คุณอยู่ได้โดยไม่มีรายได้ 3-6 เดือน
แต่ก็ไม่ได้ต้อง fix ว่าต้อง 3 เดือน 6 เดือนนะครับ หากคุณมีแหล่งรายได้หลายๆ ทาง หรืองานหรือธุรกิจคุณมั่นคงแน่นอนคุณก็อาจเตรียมขั้นต่ำ 3 เดือนได้แต่ถ้าคุณมีแหล่งรายได้ทางเดียว หรือเพื่อความอุ่นใจก็ควรเตรียมไว้ 6 เดือนหรือเดี๋ยวนี้ต้องเผื่อ 1 ปีได้เลย
แต่ถ้าเป็นงานที่อาจขาดรายได้นานหากมีปัญหาในงานขึ้น เช่น นักร้อง นักแสดง นักกีฬาอาชีพ ก็อาจต้องเตรียมมากกว่า 1 ปีได้เลย
เงินก้อนนี้เก็บที่ไหนครับ ก็ต้องเก็บในที่ที่เบิกง่าย ถอนง่ายเช่นบัญชีฝากออมทรัพย์ ฝากประจำหรือกองทุนรวมตลาดเงิน
หาเงินเก็บไว้ตรงนี้ก่อนดีไหมครับเพราะหากมีตรงนี้แล้วจะได้อุ่นใจไปทำอะไรก็ไม่ต้องกังวล เมื่อสบายใจ จะไปทำงาน หรือลงทุนก็มีโอกาสสำเร็จสูงครับ